Байырғы тұрмыс-салт ғұрыптары .

Шілдехана

Танымал қаламгер Ахмет Жүнісовтың халқымыздың байырғы тұрмыс-салт ғұрыптары туралы жазған кітабынан сыр шетпекпіз. Шілдеханаға көбінесе жастар жиналады. Көлігі барлар сәйгүлікпен, сән-салтанатпен келеді. Кедей -кепшіктің бала-шағаларына тай, өгіз, тайынша да көлік. Балалардың кейбірі біреуге мінгесіп, түйенің өркеш арасына симаса мойнына мініп те келеді.Келе жатқандар сай-сайды бастарына көшіріп әнмен келіп, әнмен қайтады. Жұрттың бас-аяғы жиналған соң қымыз қысулы, айран аяулы дегенді күтушілер қояды. Аста-төк қошамет көрсетіледі. Өйткені,алда жарыс қазан,жалғасы шілдехана болып жатқан үйде бәрі бар.Жастар таң атқанша айтысады.Домбыра шертіліп,ән шырқалады.Би де болады.Сұлулығы ауыл-аймақты тамсандырған кейбір арулар отырған киіз үйге кіре алмаған жастар,соның айдай ақ жамалын көру үшін киіз үйдің жабығынан сығалайды.Ол күні жастар таң рауандағанша болады. Жастар осындай думанмен отырғанда шілдехананың дастарханын басқарып жүрген әйелдердің кейбірі: «Қалжаға сойылған малдың омыртқасынан ауыз тимедік.Ең құрығанда бірің мұжуға тісіміз тимеді»деп, аяқ астынан өкпелейді.Сол үшін іштеріндегі ең шебер біреуі он екі омыртқаның етінен бәріне ауыз тигізуі керек.Мұнтаздай етіп мұжытуы керек.Тап-тақыр болып әбден мұжылған соң бір тобылғыға тізіп,үйдің ең жоғарғы жеріне ілу керек. Мұнысы– баланың мойны тез бекісін деген салт. Бұл тізілген сүйек тамда болса төбедегі арысқа, киіз үйде болса уықтың қарымына ілінуі керек екен. Сол күні әлгі өкпешіл әйелдер төрдегі бас пен жамбастан ауыз тимесе өкпелемейді,ал омыртқаны мұжытуға қатыспаса ат кекілін кесуге дейін барады. Мұның себебі: әйел затының бәрі де бала табуға құштар. Сондықтан қалжаның омыртқасынан ауыз тиуді – өздері де осы әйел құсап тезірек босанармыз деп ырымдайды. Болмаса, жәй кезде омыртқаға қарай ма . Қарағаны сол, «Сүйек-саяқ беріп қорлауын қарашы!...» деп лақтырып жіберуден ерінбейді!. Қалжаға арнайы сойылған мал етінің омыртқадан басқасының бәрін босанған әйел өзі жеуі керек. Өйтпесе белі тез бекімейді. Көшпелі тіршіліктің қатты қайырымына тез араласа алмайды.  
  
  
 Бесік тойы.

Биесі құлындап, сиыры бұзауласа, ырым жасайтын тойшыл-думаншыл қазақ сәбиді бесікке салғанда той жасамай тұра ала ма. Бесікті арнайы ісмер жасайды. Жөргектен шығарып, ит-көйлек кигізілген сәбиді бесікке ауылдың кез-келген әйелі салмайды. Бұған да ел-жұртына аяулы, ұрпақты бір бәйбіше лайық. Бұрынғы салт бойынша ,бәйбіше темірді отқа қыздырып алдымен бесіктің арқалығын бірнеше жерден қариды. Мұнысы ,пәле-жаладан аулақ болсын дегені.Басқа бәйбішелер қырандай болсын деп бесіктің арқалығына бүркіттің тұяғын іледі. Бала бесікте омыраудан шыққанша жатады. Ит көйлегі тозып, қарын шашы алынған бала талпынып, артынан бақа тірсегі бір бүктеліп, бір созылып еңбектей бастайды. Бұл кезде дөңбекшіп бесікке өзінің де жатқысы келмейді. Бала бұл шамаға келген соң бесікті аса қадірлейтін қазақ келешек ұрпақ тезірек келсін, бүл бесікке енді солар жатсын деп іші-сыртын әдемілеп сүртіп, өзі таза, өзі биік жерге қояды. Қазақтың бесікті құрметтейтіні, сақтайтыны соншалық, атасы жатқан бесікке немересі жатады кейде. Кезінде қазақтың туған жерді алтын бесік деуі де осыдан болар. Сондықтан да бесік тойы қазақ өмірінде үлкен орын ұстайды. Бесікке баланы қырқынан шыққан соң салады. Оған дейін бала жөргекте болады. Өйткені, оған ит көйлекті кигізу қиын. Бесікке салынған күні қарын шашы алынып,оған бір молда ат қояды. Атты азанмен жұртқа естірте айтып,сонан соң бесіктегі баланың екі құлағына: «Сенің атың пәлен»,дегенді айғайлап айтады.